
國家自受命以來承平者，二百五十載。士大夫無所寄，其精神雜出於理學，聲歌工文博物之場，而布衣在下不得顯於時，亦就士大夫之所喜而爲之。不如此則不得附青雲而聲施也。


至介弁之流亦舍其所當業而學士大夫之步，何也？人不能以己所不知者知人，而喜以同己所知者爲賢，故朝野之間莫或知兵。又古者文武之途合，故仕者亦迭爲之。迭爲自不得不兼工其學，自本朝始判焉若水火，而洪宣以來，文師之權又日重，是以不知者制所知，限其學而責其效也。故東胡一日起，士大夫相顧惶駭。


文士投袂而言者，武弁。能介而馳者，即以爲可將。上以此求，下以此應，計無所之則靦顏而曰『神而明之，存乎其人』


嗟呼，一人之身，聰明無兩具也。使士大夫遊塾就傅，目未窺書之日，父不以教，師不以傳，而能握筆縱橫，屈伸如意乎？今日之縱橫屈伸者，未必皆所教所傳也，而非教傳又不得，故竊願朝野之士及時而習之，猶可作三年之艾，無徒高其氣而自欺爲也。


今士大夫不習之故大約有五：


	一曰易而不玩。古之兵家流不下百餘種，而今之所存者唯數家，數家之中變化權奇，用之無涯，而士大夫以爲坦率共布，不足深研，是六藝不堪以究理而壁本，口授之外有別妙也。

	一曰狹而自用。古者，今之師也，故周官用萬世可行者。而漢唐宋之美法，至今有司舉之而輒效。獨名將制勝之方以爲已陳之跡，置而不問。嘗見臨事者竭晝夜之劈畫，而僅得古人之什一，始信不如資古者之便而利也。

	一曰震而自棄。夫營陣之制始於握奇，握奇之法出於井田，八門六花之類皆其支緒，但其命名變制俱欲以愚敵目、新士氣而附會者，遂崇之如祕籙天書。士大夫不深維其意，明考其法，而遂以爲必不可窮究之事。至於進退之次、搏擊之方，稽之唐宋之藝文及占傳之祕術，皆不能出。近日名將之上又以震古而不屑蹈今，若是則何術可合乎？

	一曰惰而自窘。器械不利，以其卒予敵也。而制器繕甲、攻守水炎，以至立營設壘、芻牧餽餉，各有成法。有古勝於今者，既狥近而靡討；有今勝於古者，又狥人而不專，是不知藥性而欲講衛生之術也。故任有司之見欺而不知視將吏之蹈，危而不察，甚至草創兒戲，以兵爲弄，率由此也。

	一日昧而自陷。占天度地，不特於兵也，而兵爲甚。士大夫既不習天官之言，又不講阨塞之勢，一朝領中權，視術士之紛紜而不知折衷，撫天下之形勢而不知緩急，欲悍然爲之而違天背地，必不能也。



余竊悲之，爲作兵訣。評兵訣無過玩六家，爲疏其滯而又刪舊註之煩，標其要而又明舊解之悮，若《衛公問答》《太白虎鈐》二經所以註疏六家者也。並表而出之，曾宣靖以爲深而難究，馬端肅以爲隱而莫窮，庶其免矣。


爲作戰，略考古之戰略，見於史傳，或彙之成書而患於疎略，或署之以目而患於鎖割，今循時而譜之，固有一事而備數法，亦有倚古而繹新心者，皆可得也。


一曰陣練制。古之陣圖散在方冊，舉而合之而又陳異同之說，使明者之自索其進退賞罰之法。古今異制而同意，皆所以習耳目也。搏擊馳射之法雅俗異說而同情，皆所以習手足也。合之而教，戰有方矣。爲之作軍資乘，軍資不出八端：


	一曰營

	一曰戰

	一曰攻

	一曰守

	一日水

	一曰火

	一曰餉

	一曰馬



並羅其法，使用者無缺則疲卒可以當銳師矣。


一曰占度。載占之言甚雜，雜而簡其明中者度之，事煩煩則撮其條著者立譚之，傾而可以盡陰陽之變，指掌之中而可以料四海之形，則變而化之不可測矣。


合五者而名曰《武備志》夫有文事者必有武備，此三代之所以爲有道之長也。


自武備弛而文事遂不可保，故昔人有言：『我不爲此，君安得坐譚乎？』嗟呼，使一人之獨爲此，國家亦何幸焉！


嘗考良將之多，遠莫如春秋戰國，近莫如三國六季。而漢唐宋之末，其將亦勝於盛時，何也？此寄精神之說也。時之所需，在彼則工者必多，特患不豫耳。曹子桓有言：『先帝以世方擾亂，教余學射，非英雄之先識乎？』處承平之日，其孰能之？！


時天啟辛酉夏日防風茅元儀撰

